AGINDUA, OSASUN SAILBURUARENA, AURRETIAZKO KONTSULTA PUBLIKOA EGITEA XEDATZEN DUENA, EUSKAL AUTONOMIA ERKIDEGOKO ADIKZIOEN INFORMAZIO SISTEMA SORTZEKO DEKRETU-PROIEKTUAREN INGURUAN.

Osasun Sailak izaera orokorreko xedapen bat egingo du Adikzioen Informazio Sistema sortzeko.

Xedapen arau-emaile orokorrak izapidetzeko jarraibideak onartzen dituen Gobernu Kontseiluaren 2017ko abenduaren 12ko Erabakiaren bidez, aurretiazko kontsultaren izapidea erabaki zen Administrazio Publikoen Administrazio Prozedura Erkidearen Legearen 133. artikuluan ezarritakoa betetzeko, helburu izanik herritarrekiko interakzioaren izapideari bide ematea, zeina testu juridiko arau-emaile bat onartu aurretik egin beharko baita.

Kontsulta alderdi hauei buruzkoa izan behar da:

* Ekimenaren bitartez konpondu nahi diren arazoak.
* Arau hori onartzea beharrezkoa eta egokia den.
* Arauaren helburuak.
* Izan litezkeen bestelako aukera erregulatzaile eta ez-erregulatzaileak

Horregatik guztiagatik, hogei egun balioduneko epea ezartzen da eraginpeko herritarrek eta entitateek komenigarritzat jotzen dituzten iradokizun eta oharrak aurkez ditzaten. Kontsulta araua egin aurretik eta Xedapen Orokorrak Egiteko Prozeduraren abenduaren 22ko 8/2003 Legearen 4. eta 5. artikuluek arautzen duten hasteko fasearen barruan egingo da.

Osasun Sailaren egitura organikoa eta funtzionala ezartzen dituen martxoaren 23ko 116/2021 Dekretuak esleitutako eskumenak baliatuz, hau

EBAZTEN DUT:

Lehena.- Euskal Autonomia Erkidegoko Adikzioen Informazio Sistema sortzeko xedapen orokor baten proiektuari buruzko kontsulta publikoa egitea, xedapena landu aurretik.

Bigarrena.- Arauaren eraginpean dauden herritarrek nahiz erakundeek hogei egun balioduneko epea izango dute agindu honen eranskinean adierazitakoen gainean daukaten iritzia azaltzeko, Agindua Euskal Autonomia Erkidegoko administrazio orokorreko web-atarian argitaratu eta hurrengo egunetik hasita.

Sin.: MIREN GOTZONE SAGARDUI GOIKOETXEA

OSASUN SAILBURUA

ERANSKINA

1.- Ekimenarekin konpondu nahi diren arazoak:

Dekretu-proiektu honen objektu eta helburua da Euskal Autonomia Erkidegoko Adikzioen Informazio Sistema sortzea.

2.- Arau hori onartzea beharrezkoa eta egokia den

Apirilaren 7ko 1/2016 Legeak, Adikzioen eta Droga Mendekotasunen gaineko Arreta Integralari buruzkoak, 60.1 artikuluan aurreikusten du tratamenduari, hilkortasunari eta artatutako larrialdiei buruzko adierazleak ezartzea.

Dekretu honen bidez, adierazle horiek formalki sortuko dira, 1/2016 Legean planteatutako premiei eta Drogei buruzko Plan Nazionalaren informazio-eskakizunei erantzunez.

3.- Egin nahi den arau-proiektuaren helburuak

Dekretu-proiektu honen helburua da adikzioei buruzko informazio epidemiologikoa ematea, esparru horretan azterlanak eta ikerketak egiteko eta ebaluazio, plangintza eta kudeaketa sanitarioa egiteko oinarri gisa balio dezan.

4.- Izan litezkeen bestelako aukera erregulatzaile eta ez-erregulatzaileak

Aurreko ataletan adierazitakoak kontuan hartuta, dekretu-proiektu hau egitea beharrezkoa da, eta ez dago beste aukerarik.